32006R1201
L 218/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1201/2006 AL COMISIEI
din 8 august 2006
de fixare pentru anul de comercializare 2006/2007 a coeficienților de ponderare folosiți la calcularea prețului comunitar de piață pentru porcii abatorizați
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 4 alineatul (6),
întrucât:
(1)
Prețul pieței comunitare pentru porcii abatorizați stabilit la articolul 4 alineatul (2) din Regulamentul (CEE) nr. 2759/75 trebuie să fie stabilit ponderând prețurile constatate în fiecare stat membru cu ajutorul coeficienților care reflectă dimensiunea relativă a efectivelor de porcine din fiecare stat membru.
(2)
Este necesar să se determine acești coeficienți pe baza efectivelor de porcine recenzate la începutul lunii decembrie în fiecare an în conformitate cu Directiva 93/23/CEE a Consiliului din 1 iunie 1993 privind anchetele statistice care trebuie efectuate în domeniul producției de porcine (2).
(3)
Pe baza rezultatelor recensământului din luna decembrie 2005, este necesar să se procedeze la o nouă stabilire a coeficienților de ponderare pentru anul de comercializare 2006/2007 și să se abroge Regulamentul (CE) nr. 1358/2005 al Comisiei (3).
(4)
Deoarece anul de comercializare 2006/2007 începe la 1 iulie 2006, este necesar ca prezentul regulament să se aplice de la acea dată.
(5)
Măsurile prevăzute de prezentul regulament sunt în conformitate cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
Coeficienții de ponderare menționați la articolul 4 alineatul (2) din Regulamentul (CEE) nr. 2759/75 sunt stabiliți în anexa la prezentul regulament.
Articolul 2
Regulamentul (CE) nr. 1358/2005 se abrogă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 iulie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 august 2006.